สังคมข่าวหุ้น
Buy in May บล.เอเซีย พลัส ระบุ ปกติเดือน พ.ค. ตลาดหุ้นไทยมักย่อตัว แต่ปีนี้มีโอกาสแตกต่างออกไป และมีหลายปัจจัยที่ช่วยหนุนให้ SET น่าสะสม
Buy in May บล.เอเซีย พลัส ระบุ ปกติเดือน พ.ค. ตลาดหุ้นไทยมักย่อตัว แต่ปีนี้มีโอกาสแตกต่างออกไป และมีหลายปัจจัยที่ช่วยหนุนให้ SET น่าสะสม
8 พ.ค. 2566

Buy in May บล.เอเซีย พลัส ระบุ ปกติเดือน พ.ค. ตลาดหุ้นไทยมักย่อตัว หรือ Sell in May แต่ปีนี้มีโอกาสแตกต่างออกไป และมีหลายปัจจัยที่ช่วยหนุนให้ SET น่าสะสม หรือ Buy in May ด้วยเหตุผลต่าง ๆ อย่างเช่น แนวโน้มฟื้นตัวเด่น ผิดจากงบ Q4/2565 ที่ต่ำสุดในรอบ 5 ไตรมาส จากการเข้าสู่การรายงานกำไรบริษัทจดทะเบียนงวด Q1/2566 ช่วงโค้งสุดท้ายของการเลือกตั้ง ในอดีตหุ้นมักปรับตัวขึ้น โดยนโยบายต่าง ๆ ที่พรรคการเมืองหาเสียง ส่วนใหญ่เป็นการเน้นแก้ไขปัญหาเศรษฐกิจ พร้อมกับใช้งบประมาณกระตุ้นเศรษฐกิจให้จุดติดแบบจัดเต็ม อีกทั้งสถิติในอดีตบ่งชี้ว่า SET Index มีแนวโน้มที่ดีในช่วงเลือกตั้ง ซึ่งในอดีตก่อนการเลือกตั้ง 2 สัปดาห์ หุ้นมีโอกาสปรับตัวขึ้นเฉลี่ย 2.09% ด้วย
11 พ.ค. MSCI จะประกาศรายชื่อ Rebalance วิลาสินี บุญมาสูงทรง ผู้อำนวยการฝ่ายวิจัย บล.โกลเบล็ก แนะนำกลยุทธ์การลงทุนในหุ้นที่ได้ประโยชน์หลังการเลือกตั้งแล้วเสร็จ ได้แก่ กลุ่มผู้รับเหมาก่อสร้าง ค้าปลีก และนิคมอุตสาหกรรม เช่น  PYLON, SEAFCO, STEC, CK, CPALL, MAKRO, BJC, WHA และ AMATA
BH คึกคัก บล.เอสบีไอ ไทย ออนไลน์  ประมาณการกำไรสุทธิปี 2566 ของ BH  ที่ 5,410 ล้านบาท เพิ่มขึ้น 9.56% YoY บนสมมติฐานรายได้ผู้ป่วยต่างชาติแข็งแกร่ง รายได้จากผู้ป่วยต่างชาติเพิ่มขึ้น 30%, รายได้จากผู้ป่วยชาวไทยเพิ่มขึ้น 20% และประมาณการกำไรสุทธิ ปี 2567 ที่ 5,723 ล้านบาท บนสมมติฐานรายได้จากผู้ป่วยต่างชาติเพิ่มขึ้น 10% และรายได้จากผู้ป่วยชาวไทยเพิ่มขึ้น 5%
SMT งบสวย ชัยยศ ทวีรติธรรม ประธานเจ้าหน้าที่ด้านการเงิน บมจ.สตาร์ส ไมโครอิเล็กทรอนิกส์ หรือ SMT งบQ1/2566 มีกำไรสุทธิ 73.81 ล้านบาท เพิ่มขึ้น 28.91% เทียบกับงวดเดียวกันปีก่อน และมีรายได้ 645 ล้านบาท โต 9.32% บริษัทรักษาการเติบโตได้อย่างต่อเนื่อง แม้ว่าจะต้องเผชิญกับสถานการณ์ความไม่แน่นอนต่าง ๆ ในช่วง Q1/2566 ซึ่งเป็นผลมาจากการวางแผนและเลือกใช้กลยุทธ์ที่เหมาะสมกับสถานการณ์ ไม่ว่าจะเป็นการเพิ่มผลิตภัณฑ์ใหม่ ขยายฐานลูกค้าไปยังหลากหลายพื้นที่ และมุ่งเน้นการเพิ่มศักยภาพด้านการผลิต ส่งผลให้ได้รับการไว้วางใจจากลูกค้า บริษัทเชื่อว่าจะยังคงรักษาความสามารถในการเติบโตและข้อได้เปรียบทางการแข่งขันได้อย่างต่อเนื่อง และมีความเชื่อมั่นว่าช่วงระยะเวลาที่เหลือของปีจะเป็นช่วงเวลาที่ดีของบริษัท
QLT ที่ประชุมคณะกรรมการบริษัท ได้มีมติอนุมัติให้จัดตั้งบริษัทย่อยใหม่ ชื่อบริษัท เอสเทลล่าร์ พร็อพเพอร์ตี้ แมนเนจเม้นท์ จำกัด เพื่อดำเนินธุรกิจบริหารจัดการอสังหาริมทรัพย์ทุนจดทะเบียน 10,000,000 บาท แบ่งเป็น หุ้นสามัญ 100,000 หุ้น มูลค่าที่ตราไว้หุ้นละ 100 บาท โดยจะจัดตั้งภายในเดือนพฤษภาคม 2566 นอกจากนี้ ที่ประชุมคณะกรรมการบริษัท มีมติอนุมัติแต่งตั้ง พิทักษ์ พฤทธิสาริกร เป็นประธานกรรมการบริษัท โดยให้มีผลตั้งแต่วันที่ 8 พฤษภาคม 2566 เป็นต้นไป
ไทยพาณิชย์กวาด 11 รางวัลยอดเยี่ยมด้านการเงินยั่งยืน ตอกย้ำภารกิจหนุนภาคเศรษฐกิจไทยเปลี่ยนผ่านสู่สังคมคาร์บอนต่ำ ยรรยง ไทยเจริญ รองผู้จัดการใหญ่อาวุโส ประธานเจ้าหน้าที่บริหาร กลุ่มธุรกิจ Wholesale และรองผู้จัดการใหญ่อาวุโส ประธานเจ้าหน้าที่บริหาร กลุ่มธุรกิจ Wealth ธนาคารไทยพาณิชย์ กล่าวว่า ธนาคารไทยพาณิชย์มีความภูมิใจเป็นอย่างยิ่งกับการได้รับรางวัลทางด้านการเงินยั่งยืนทั้ง 11 รางวัลนี้ ที่สะท้อนถึงความแข็งแกร่งในการมอบบริการด้านการเงินยั่งยืนได้อย่างครบวงจร ทั้งทางด้านที่ปรึกษาทางการเงินยอดเยี่ยม และดีลทางการเงินที่มีความโดดเด่น
GABLE ดีเดย์เข้าเทรด SET วันแรก 9 พ.ค.นี้ ราคามีส่วนลดมากกว่ากลุ่มเดียวกัน กลุ่มเทคโนโลยี มาร์เก็ตแคป ณ IPO 4,473 ล้านบาท ไอพีโอ 6.39 บาท ชัยยุทธ ชุณหะชา ประธานเจ้าหน้าที่บริหาร บมจ.จีเอเบิล (GABLE) ระบุการเข้าจดทะเบียนในตลาดหลักทรัพย์ฯ จะสนับสนุนให้บริษัทเติบโตตามกลยุทธ์ที่วางไว้ทั้งในเชิงธุรกิจและการขับเคลื่อนสังคม เพิ่มขีดความสามารถในการแข่งขัน และสร้างมูลค่าเพิ่มในระยะยาว เพื่อก้าวสู่การเป็นผู้นำบริษัทเทคโนโลยีดิจิทัลของประเทศไทย สำหรับเงินที่ได้จากการระดมทุนจะนำไปใช้ลงทุนในธุรกิจเกี่ยวเนื่องที่มีศักยภาพและธุรกิจที่บริษัทเป็นเจ้าของกรรมสิทธิ์ในเทคโนโลยีแพลตฟอร์ม รองรับการเติบโตของกลุ่มบริษัทฯ รวมถึงจะนำไปใช้ชำระคืนเงินกู้ยืม และใช้เป็นเงินทุนหมุนเวียน
“อานันท์ ปันยารชุน” ลาออกจากประธานบอร์ด ESTAR มีผลตั้งแต่ 2 พ.ค.บมจ.อีสเทอร์น สตาร์ เรียล เอสเตท (ESTAR) แจ้งว่า อานันท์ ปันยารชุน ได้มีหนังสือแจ้งขอลาออกจากตำแหน่งประธานกรรมการและกรรมการของบริษัท โดยให้มีผลตั้งแต่วันที่ 2 พ.ค. 2566 เป็นต้นไป ซึ่งบริษัทจะจัดให้มีการประชุมคณะกรรมการบริษัท เพื่อแต่งตั้งประธานกรรมการใหม่ และกรรมการแทนกรรมการที่ลาออกต่อไป